b'\n_START_ARTICLE_\nKesha\n_START_SECTION_\nLapsuus ja nuoruus\n_START_PARAGRAPH_\nKesha Sebert syntyi vuonna 1987 San Fernando Valleyssa, Kaliforniassa, josta h\xc3\xa4n muutti perheineen Nashvilleen, Tennesseehen vuonna 1991. H\xc3\xa4nen \xc3\xa4itins\xc3\xa4 on laulaja-lauluntekij\xc3\xa4 Patricia Rose "Pebe" Sebert, ja h\xc3\xa4nell\xc3\xa4 on vanhempi veli Lagan. Pebe oli yksinhuoltaja, joten perhe kamppaili talousvaikeuksissa; he eliv\xc3\xa4t sosiaalituella ja ruokakupongeilla. Kun Kesha oli pieni lapsi, h\xc3\xa4nen \xc3\xa4itins\xc3\xa4 joutui usein huolehtimaan h\xc3\xa4nest\xc3\xa4 jopa lavalla esiintyess\xc3\xa4\xc3\xa4n. Kesha on sanonut, ettei tied\xc3\xa4 kuka h\xc3\xa4nen is\xc3\xa4ns\xc3\xa4 on. Kuitenkin Bob Chamberlain -niminen mies, joka kutsui itse\xc3\xa4\xc3\xa4n Keshan is\xc3\xa4ksi, v\xc3\xa4itti vuonna 2011 Star Magazine -lehdelle olleensa yhteydess\xc3\xa4 tytt\xc3\xa4reens\xc3\xa4 ennen t\xc3\xa4m\xc3\xa4 19-vuotisp\xc3\xa4iv\xc3\xa4\xc3\xa4. Todisteinaan h\xc3\xa4nell\xc3\xa4 oli valokuvia ja kirjeit\xc3\xa4. Keshalla on saksalaisia, unkarilaisia ja puolalaisia sukujuuria._NEWLINE_Keshan laululahjakkuuden huomasi ensimm\xc3\xa4isen\xc3\xa4 h\xc3\xa4nen \xc3\xa4itins\xc3\xa4, ja h\xc3\xa4n alkoi k\xc3\xa4yd\xc3\xa4 b\xc3\xa4ndikoulussa jossa soitti trumpettia ja saksofonia. H\xc3\xa4nen \xc3\xa4itins\xc3\xa4 opetti h\xc3\xa4net my\xc3\xb6s kirjoittamaan musiikkia. Tennesseess\xc3\xa4 Kesha k\xc3\xa4vi ensin Franklin High Schoolia ja my\xc3\xb6hemmin Brentwood High Schoolia. H\xc3\xa4n lopetti koulun 17-vuotiaana solmittuaan levytyssopimuksen ja muutti Los Angelesiin aloittaakseen musiikkiuransa. H\xc3\xa4n kokeili aluksi musiikissaan erilaisia genrej\xc3\xa4, kuten countrya, poprockia ja elektroa.\n_START_SECTION_\nMusiikkiura\n_START_PARAGRAPH_\nKesha nousi julkisuuteen ensimm\xc3\xa4isen kerran Flo Ridan j\xc3\xa4ttihitill\xc3\xa4 "Right Round", jolla h\xc3\xa4n on mukana laulamassa kertos\xc3\xa4ett\xc3\xa4. Kesha laulaa taustoja Britney Spearsin kappaleella "Lace and Leather" ja on kirjoittanut Miley Cyrusille suurta suosiota saaneen "The Time of Our Lives" -kappaleen. Kesha on levytt\xc3\xa4nyt my\xc3\xb6s Pitbullin ja Taio Cruzin kanssa._NEWLINE_Todellinen pongahdus julkisuuteen tapahtui vuonna 2009, kun Kesha julkaisi esikoissinglens\xc3\xa4 "Tik Tok". Kappale sai suurta suosiota ja listak\xc3\xa4rkisaavutuksia ymp\xc3\xa4ri maailmaa. Muita menestyneit\xc3\xa4 kappaleita ovat "Blah Blah Blah", "Your Love Is My Drug", "Take It Off", "We R Who We R", "Blow" ja "Die Young". Kesha on my\xc3\xb6s tehnyt oman versionsa Girls\xe2\x80\x99 Generationin kappaleesta "Run Devil Run". Joulukuussa 2012 Kesha julkaisi toisen studioalbuminsa Warrior. Britney Spearsin maailmanlaajuinen hittikappale "Till the World Ends" on h\xc3\xa4nen kirjoittamansa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKesha k\xc3\xa4rsi teini-i\xc3\xa4ss\xc3\xa4 ulkon\xc3\xa4k\xc3\xb6paineista ja my\xc3\xb6hemmin sy\xc3\xb6mish\xc3\xa4iri\xc3\xb6ist\xc3\xa4. H\xc3\xa4n vietti jonkin aikaa sy\xc3\xb6mish\xc3\xa4iri\xc3\xb6poliklinikalla Chicagossa alkuvuonna 2014. Kesha on kertonut olevansa biseksuaali ja kasvissy\xc3\xb6j\xc3\xa4._NEWLINE_Lokakuussa 2014 nousi julkisuuteen Keshan nostama syyte musiikkituottaja Dr. Lukea vastaan. Kesha on syytt\xc3\xa4nyt tuottajaansa oikeudessa h\xc3\xa4neen kohdistuneesta seksuaalisesta hyv\xc3\xa4ksik\xc3\xa4yt\xc3\xb6st\xc3\xa4._NEWLINE_Kesha on ollut yhteisty\xc3\xb6ss\xc3\xa4 Dr. Luken kanssa vuodesta 2005 l\xc3\xa4htien, jolloin h\xc3\xa4n oli vasta lopettanut lukion aloittaakseen musiikkiuran. Keshan mukaan tuottaja oli pian alkanut k\xc3\xa4ytt\xc3\xa4yty\xc3\xa4 v\xc3\xa4kivaltaisesti ja ahdistella h\xc3\xa4nt\xc3\xa4 seksuaalisesti. Dr. Luke oli my\xc3\xb6s pakottanut h\xc3\xa4net kokeilemaan erilaisia p\xc3\xa4ihteit\xc3\xa4. Kesha halusi oikeusjutussa my\xc3\xb6s saada vapautuksen sopimuksesta,  joka pakotti h\xc3\xa4net jatkamaan yhteisty\xc3\xb6t\xc3\xa4 Dr. Luken johtaman Kemosabe Records -yhti\xc3\xb6n kanssa.'